व्यापारी की हत्या कर ~ 17 लाख लूटे, पुलिस से बच नहीं सके
क्राइम रिपोर्टर | बीकानेर/श्रीडूंगरगढ़
मामा-भांजाने मिलकर बाना गांव के व्यापारी और सरपंच पति की गला घोंटकर हत्या कर दी। उसके 17 लाख रुपए लूट लिए और शव को जयपुर रोड के किनारे फेंककर फरार हो गए। दोनों ने शातिराना तरीके से वारदात को छिपाने की कोशिश की लेकिन, पुलिस की गिरफ्त में गए।
श्रीडूंगरगढ़ पुलिस थाने के एसएचओ निकेत पारीक ने बताया कि बाना गांव की सरपंच का पति रामनिवास बाना मूंगफली गोटे का काम करता है। मंगलवार को वह पेमेंट लेने के लिए जयपुर गया था। उसके दूर के रिश्ते में भाई गांव के ही रहने वाले शंकरलाल बाना को इसकी जानकारी थी। शंकरलाल ने अपने भांजे नौरंगदेसर निवासी रामनिवास के साथ मिलकर योजना बनाई और कार लेकर जयपुर पहुंच गए। जयपुर में रामनिवास ने करीब 17 लाख रुपए का पेमेंट लिया और तीनों कार से बीकानेर के लिए रवाना हो गए। रास्ते में मामा भांजे ने गला घोंटकर रामनिवास की हत्या कर दी और 17 लाख रुपए लूट लिए। शव को लेकर बीकानेर आते समय रतनगढ़ से राजलदेसर के बीच कार खराब हो गई। शंकरलाल ने बाना गांव में फोन कर अपने भाई राकेश को बुलाया जो पिकअप गाड़ी लेकर मौके पर पहुंच गया। तीनों ने कार वहीं छोड़ दी और व्यापारी रामनिवास के शव को पिकअप गाड़ी में लेकर रवाना हो गए। श्रीडूंगरगढ़ से आठ किमी दूर खाकी धोरा हनुमान मंदिर के पास सड़क किनारे शव को फेंका और फरार हो गए। मामा-भांजा पिकअप गाड़ी लेकर वापस जयपुर चले गए और शंकरलाल का भाई अपने गांव गया। बुधवार को दिन में खेत में काम करने वालों ने शव देखा तो पुलिस को इत्तला की। पुलिस ने शव को अस्पताल के मुर्दाघर में रखवाया। इस बीच व्यापारी रामनिवास के परिजन उसकी खोजबीन करते जयपुर पहुंच गए थे। उन्हें शंकरलाल पर शक हुआ। जयपुर में जालूपुरा थाना पुलिस ने शंकरलाल उसके भांजे से पूछताछ की तो उन्होंने हत्या और लूट की वारदात स्वीकार कर ली। बीकानेर से पुलिस की टीम को जयपुर भेजा गया है।
गुमशुदगी दर्ज करवाने थाने पहुंचा अभियुक्त
अभियुक्तशंकरलाल खुद रामनिवास बाना की गुमशुदगी दर्ज करवाने जयपुर के जालूपुरा पुलिस थाने पहुंच गया। उसने पुलिस को बताया कि व्यापारी रामनिवास पेमेंट लेने बीकानेर से जयपुर आया था। करीब 17 लाख रुपए का पेमेंट लेने के बाद वह ना तो जयपुर में मिला और ना ही बीकानेर पहुंचा है। जालूपुरा पुलिस थाने के एसएचओ राजेश ढाका ने बताया कि पुलिस को शंकरलाल की बात पर शक हुआ। उससे पूछताछ की तो उसने वारदात स्वीकार कर ली।
^प्रथम दृष्टया सामने आया है कि लूट के इरादे से व्यापारी की हत्या की गई। शव को अस्पताल के मुर्दाघर में रखवाया गया है। अभियुक्तों से पूछताछ के बाद ही पूरा घटनाक्रम सामने आएगा। -जगदीशप्रसाद बोहरा, सीओ श्रीडूंगरगढ़
hin_Deva awa_Deva hin_Deva hin_Deva hin_Deva hin_Deva hin_Deva